2017. gada 24. janvārī Rīkojums Nr. 32

Rīgā (prot. Nr. 4  1. §)

**Par finansējuma piešķiršanu Ķeguma novada domei pašvaldības autoceļa "Lielvārde–Misiņi" tehniskā projekta aktualizācijai un autoceļa rekonstrukcijai**

1. Pamatojoties uz likuma "Par valsts budžetu 2017. gadam" 62. pantu, kā arī lai turpinātu pašvaldības autoceļa rekonstrukciju, kas nepieciešama Nacionālo bruņoto spēku Gaisa spēku aviācijas bāzes "Lielvārde" turpmākajai attīstībai, piešķirt Ķeguma novada domei no Aizsardzības ministrijas budžeta programmas 33.00.00 "Aizsardzības īpašumu pārvaldīšana" finansējumu 600 000 *euro* apmērā Ķeguma novada pašvaldības autoceļa posma "Lielvārde–Misiņi" tehniskā projekta aktualizācijai un autoceļa rekonstrukcijai, tai skaitā:

1.1. atbalstīt Aizsardzības ministrijas priekšlikumu finansējuma pārdalei 2017. gadā no budžeta programmas 30.00.00 "Valsts aizsardzības politikas realizācija" ilgtermiņa saistību sadaļas "Maksājumi starptautiskajās institūcijās un programmās", samazinot izdevumus starptautiskajai sadarbībai 400 000 *euro* apmērā, uz budžeta programmu 33.00.00 "Aizsardzības īpašumu pārvaldīšana", palielinot izdevumus kapitālo izdevumu transfertiem 400 000 *euro* apmērā;

1.2. atbalstīt Aizsardzības ministrijas priekšlikumu finansējuma pārdalei 2018. gadā no budžeta programmas 30.00.00 "Valsts aizsardzības politikas realizācija" ilgtermiņa saistību sadaļas "Maksājumi starptautiskajās institūcijās un programmās", samazinot izdevumus starptautiskajai sadarbībai 200 000 *euro* apmērā, uz budžeta programmu 33.00.00 "Aizsardzības īpašumu pārvaldīšana", palielinot izdevumus kapitālo izdevumu transfertiem 200 000 *euro* apmērā.  Aizsardzības ministrijai bāzes izdevumu izstrādes un sagatavošanas procesā 2018., 2019. un 2020. gadam iesniegt Finanšu ministrijā attiecīgu priekšlikumu bāzes izdevumu precizēšanai 2018. gadam.

2. Aizsardzības ministrijai noslēgt sadarbības līgumu ar Ķeguma novada domi par finansējuma piešķiršanu šā rīkojuma 1. punktā minētā uzdevuma izpildei, paredzot līdzekļu izlietojuma kontroli un nosakot, ka par grāmatvedības

datu pareizību un finanšu līdzekļu izlietojumu atbilstoši plānotajam ir atbildīga Ķeguma novada dome.

Ministru prezidents Māris Kučinskis

Aizsardzības ministrs Raimonds Bergmanis